Muzikiniai sugrįžimai

Justina Zajančauskaitė, Simona Zajančauskaitė

Nuo pat vaikystės, tik išvykusios mokytis į M.K.Čiurlionio menų mokyklą, reguliariai grįždavome į Rokiškį su trumpais vaikiškais koncertėliais, kurie, metams bėgant ir mums augant, darėsi vis rimtesni ir profesionalesni. Mielai muzikuodavome visiems, ateidavusiems mūsų klausyti - savo mokytojams, artimiesiems, draugams, pažįstamiems, nepažįstamiems… Tad didesnio projekto, t.y. festivalio idėja subrendo pamažu, siekiant  savo žinias, muzikines patirtis ir pažintis sukoncentruoti į besikartojantį koncertų ciklą. Rokiškis nuo seno garsėjo teatro renginiais, sporto šventėmis, tautodaile. XXa. pradžioje čia buvo garsi muzikos kalvė, čia augo ir mokėsi garsūs lietuviškos profesionaliosios muzikos kūrėjai: Mikas Petrauskas, sukūręs pirmąją lietuvių tautinę operą "Birutė", kompozitorius Juozas Gruodis, vargonininkas, dirigentas, pedagogas Rudolfas Lymanas. Tad Rokiškis buvo puiki terpė šiai muzikos ir garsų šventei. Festivalio kūrimo idėja pasidalinome su draugais muzikais. Palaikydami mus ir mūsų sumanymą, jie mielai sutiko sudalyvauti tuomet dar pirmą kartą rengiamame festivalyje. Pirmais metais buvo nelengva, tačiau palaikomos žmonių, vedamos kilnių norų, mes pasiekėme pirmų gražių rezultatų. Koncertuose buvo galima išgirsti opusų, skirtų smuikui ir fortepijonui, skambėjo kūriniai styginių kvartetui, fortepijoniniam trio. Taip pat buvo galima susipažinti su jaunosios kartos lietuvių kompozitorių vokaliniais opusais bei scenoje išvysti baleto šokėjų pasirodymus. Pirmojo festivalio koncertai neturėjo bendros programinės idėjos. Po metų, 2009 m. rugpjūčio mėnesio pabaigoje, Rokiškio dvaro rūmuose įvyko antrasis Rokiškio klasikinės muzikos vasaros festivalis. Koncertavo tuo metu dar tik pradėjęs savo muzikinę veiklą, o šiuo metu po pasaulį sėkmingai koncertuojantis kamerinis orkestras „Niko“, choras „Pro musica“, „Kristupo“ styginių kvartetas, taip pat svečiai iš užsienio. Menų sintezė yra svarbus festivalio aspektas, tad buvo atidaryta personalinė dailininko Gerdenio Grickevičiaus tapybos darbų paroda, kuri buvo eksponuojama viso festivalio metu. Spalvingumu iššiskyrė 2011metų festivalis . Koncertai įgavo teminius pavadinimus ir buvo sujungti programinėmis idėjomis. Pirmojo koncerto svečiai – šeimyninis seserų Daunyčių ansamblis „Regnum Musicale“ bei tarptautinių konkursų laureatas ir vienas perspektyviausių Lietuvos klarnetininkų - Rimvydas Savickas. Seserų kvartetas publikai paruošė įvairių klasikinių opusų, skirtų ir aranžuotų smuikui, violončelei, fleitai ir arfai, o vakaro pabaigoje klausytojai turėjo galimybę išgirsti romantinius opusus klarnetui ir du skirtingomis epochomis sukurtus trio klarnetui, smuikui ir fortepijonui – lyrinį ir švelnų R.Schumann ciklą „Pasakos“ ir gal kiek rečiau atliekamą, ypatingąją I. Stravinski muziką - operos „Kareivio istorija“ variantą smuikui, klarnetui ir fortepijonui. Antrasis koncertas, pavadintas „Pasaulio muzikos rimtai“, sujungė prancūzų impresionizmo, lietuvių folkloro bei argentinietiško tango spalvas; muziką atliko styginių kvartetas INFINITUM ir dainininkė Laura Stančikaitė. Kiekvienais metais festivalio metu norėdavome įnešti naujų vėjų, kurie padėtų klasikinei muzikai šiek tiek praplėsti savo rėmus. Šį kartą festivalyje dalyvavo improvizacinės muzikos ansamblis „D‘Pendent“, kuris improvizuotomis melodijomis bei jazz'o garsais nukeliavo muzikinį kelią nuo amerikietiškų melodijų iki lietuviško kino klasikos – skambėjo tema iš kino filmo „Riešutų duona“.

Visą straipsnį skaitykite žurnale

Publikavimo data 2013 05 23